A Tanács 2001/4/EK irányelve
(2001. január 19.)
a minimum általános adómérték alkalmazásának időtartama tekintetében a közös hozzáadottértékadó-rendszerről szóló 77/388/EGK hatodik irányelv módosításáról
AZ EURÓPAI KÖZÖSSÉGEK TANÁCSA,
tekintettel az Európai Közösséget létrehozó szerződésre és különösen annak 93. cikkére,
tekintettel a Bizottság javaslatára,
tekintettel az Európai Parlament véleményére [1],
tekintettel a Gazdasági és Szociális Bizottság véleményére [2],
mivel:
(1) A tagállamok forgalmi adóra vonatkozó jogszabályainak összehangolásáról - közös hozzáadottértékadó-rendszer: egységes adóalap-megállapítás - szóló, 1977. május 17-i 77/388/EGK hatodik tanácsi irányelv [3] (a továbbiakban: hatodik hozzáadottértékadó-irányelv) 12. cikke (3) bekezdésének a) pontja kimondja, hogy a 2000. december 31. után alkalmazandó általános adómértéket a Tanács határozza meg.
(2) Bár az átmeneti rendszerre vonatkozó mechanizmussal kiegészített, a tagállamokban jelenleg hatályban levő hozzáadottérték-adó általános mértéke idáig biztosította, hogy a rendszer elfogadható szinten működjön, mégis - legalább az új hozzáadottérték-adó stratégia bevezetésének időszaka alatt, amelynek célja a Közösség hozzáadottérték-adóról szóló jelenlegi jogszabályainak a 2000. június 7-i bizottsági közleményben meghatározottak szerinti egyszerűsítése és korszerűsítése - fontos annak megelőzése, hogy a hozzáadottérték-adó tagállamok által alkalmazott általános mértékei közötti eltérés növekedése a Közösségen belül szerkezeti egyensúlyvesztéshez, illetve egyes gazdasági ágazatokban a verseny torzulásához vezessen.
(3) Ennek következtében a jelenleg 15 %-ban megállapított minimum általános adómértéket fenn kell tartani egy további időszakra, amely elég hosszú ahhoz, hogy lehetővé tegye az egyszerűsítés és korszerűsítés stratégiájának bevezetését,
ELFOGADTA EZT A RENDELETET:
1. cikk
"(3) a) A hozzáadottérték-adó általános mértékét minden tagállam az adóalap százalékában határozza meg, és ez azonos a termékértékesítésére és a szolgáltatások nyújtására is. 2001. január 1-jétől 2005. december 31-ig e százalék nem lehet kevesebb mint 15 %.
A Bizottság javaslatára, az Európai Parlamenttel és a Gazdasági és Szociális Bizottsággal folytatott konzultációt követően a Tanács egyhangúlag határoz a 2005. december 31. után alkalmazandó általános adómértékről."
2. cikk
(1) A tagállamok hatályba léptik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek 2001. január 1. előtt megfeleljenek. Erről haladéktalanul tájékoztatják a Bizottságot.
Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
3. cikk
Ez az irányelv az Európai Közösségek Hivatalos Lapjában való kihirdetését követő harmadik napon lép hatályba.
Ezt az irányelvet 2001. január 1-jétől kell alkalmazni.
4. cikk
Ennek az irányelvnek a tagállamok a címzettjei.
Kelt Brüsszelben, 2001. január 19-én.